text: Efterlyser beredskab mod hvalstrandinger
  17 februar 2014 kl. 06.12
  De strandede kaskelothvaler på Henne Strand tiltrak over 10.000 nysgerrige søndag, og den voldsomme tilstrømning kom bag på Naturstyrelsen.
  - Det var svært at styre det på stranden. Vores folk var ikke gearet til at håndtere så mange mennesker, siger skovrider Ulrik Lorenzen, Naturstyrelsen Blåvandshuk, til dagbladet JydskeVestkysten.
  Han peger på, at Arbejdstilsynet næppe have godkendt bjærgningen af den strandede kaskelothval på nordstranden. Folk stod meget tæt på, og hvis kæden eller linen om kaskelottens hale var sprunget, så kunne den have dræbt flere.
  Tilskuere følte sig stødt over, at det ikke blev forhindret, at især børn kravlede rundt på de strandede dyr.
  Også på vejene til Henne Strand var der kaotiske forhold. Bilkøerne var på adskillige kilometer.
  Naturstyrelsen vil nu opbygge et beredskab, der skal træde til ved fremtidige hvalstrandinger.
  Ulrik Lorenzen forestiller sig, at politihjemmeværnet kan sættes ind.
  